Die Rugbykampioenskap sal later vanjaar in Australië voortgaan, maar die Springbokke se deelname moet nog bevestig word.
Die Aussies en Nieu-Seeland het reeds suksesvolle plaaslike toernooie aangebied, met die Kiwi's wat verlede week 'n skouspelagtige Noord teen Suid-wedstryd aangebied het. In Suid-Afrika is daar nog geen plaaslike wedstryde gespeel nie, terwyl kontakoefening eers weer onlangs hervat kon word.
"Die invloed van die wêreldwye Covid-19-pandemie verskil van land tot land en internasionale sport word nog nie in Suid-Afrika toegelaat nie," het Andy Marinos, Sanzaar se uitvoerende hoof, gesê.
"Die Springbokke se deelname sal van verskeie faktore afhang; waaronder 'n regulasie-verandering en die heropening van internasionale grense. Suid-Afrikaanse rugbyspelers sal na verwagting eers weer volgende maand na die speelveld terugkeer, wat vir hulle 'n baie kort tydjie gee om doeltreffend voor te berei."
Die Bokke is die verdedigende kampioenspan.
Die Belo-Russiese tennisspeler, Victoria Azarenka, het haar plek in die eindstryd van die Amerikaanse Ope verseker toe sy die VSA se Serena Williams met 1-6, 6-3 en 6-3 geklop het.
Sy kom nou in Saterdag se eindstryd teen Japan se Naomi Osaka te staan wat op haar beurt met nóg 'n Amerikaner, Jennifer Brady, afgereken het.